Rod Ailandas

Rod Ailandas arba Rod Ailendas () – 13-oji JAV valstija, esanti šalies šiaurės rytuose, Naujoje Anglijoje. Sostinė – Providensas. Plotas – 3144 km²; 1,09 mln. gyventojų (2021 m.). Valstija vakaruose ribojasi su Konektikutu, o šiaurėje ir rytuose – su Masačusetsu. Pietuose krantus skalauja Atlanto vandenynas.

Tai geografiškai mažiausia JAV valstija.

 Istorija 

Rod Ailandas – viena iš trylikos kolonijų, kurios sukilo prieš britų kolonijinį valdymą Amerikos revoliucijos metu. Kaip valstija įkurta 1790 m. gegužės 29 d.

Iki 2020 m. Rod Ailando valstija buvo žinoma kaip „Rod Ailando valstija ir Providenso plantacijos“.

 Pavadinimo kilmė 
Rod Ailandas greičiausiai pavadintas pagal Rodo salą Graikijoje. Keliautojas Džiovanis da Veracanas su ja palygino kažkurią iš Naraganseto įlankos salų.Verrazano, Giovanni. Verrazano’s voyage along the Atlantic coast of North America, 1524. State University of New York at Albany. p. 10.

 Geografija 
Valstija yra prie raižytos Atlanto vandenyno Rod Ailando sąsiaurio pakrantės. Į valstiją gylin įsiterpia Naraganseto įlanka. Daug užutėkių. Valstijai priklauso keletas nedidelių salų – Akvidneko (Rod Ailando), Prudenso, Konanikuto ir kt. Naraganseto įlankoje bei Bloko sala Rod Ailando sąsiauryje. Pakrantėse yra smėlėtų paplūdimių, druskingų maršų.


Apie trečdalį Rod Ailando teritorijos užima Naraganseto žemuma, kita Rod Ailando dalis – Apalačų prieškalnių aukštumos (aukščiausia vieta – Džerimoto kalva, 247 m).

Upės trumpos, vandeningos, estuarinėmis žiotimis (Blakstonas, Potuksetas, Sakonetas ir kt.).


Rod Ailandui būdingas vidutinių platumų klimatas, žiemos šaltos, o vasaros – trumpos. Pati aukščiausia temperatūra valstijoje užfiksuota 1975 m. rugpjūčio 25 dieną Provindense. Tą dieną karštis siekė 40 °C. Žemiausia temperatūra užfiksuota Kingstone 1942 m. sausio 11 d. Temperatūra tądien nukrito iki -31 °C. Liepos vidutinė temperatūra +22 °C, sausio -2 °C, per metus iškrinta vidutiniškai 1100 mm kritulių, būna audrų.

Rod Ailando miškingumas – 54,5 %. Būdingi mišrieji miškai. Yra Džono Čafio, Bloko salos, Sačuesto kyšulio, Trastono balos nacionaliniai draustiniai, keletas valstijų parkų.

 Gyventojai 
Rod Ailandas – antra tankiausiai gyvenama šalies valstija. Patenka į Niujorko priemiesčių zoną. Tankiausiai gyvenama Narangaseto įlankos pakrantė ir teritorijos į šiaurę nuo jos (Potaketo slėnis). Kiek rečiau gyvenama vakaruose, aplink Džerimoto kalvą.

2020 m. etninė sudėtis:
 baltieji – 68,7 % (airių, italų, anglų, prancūzų, portugalų kilmės)
 lotynoamerikiečiai – 16,6 % (dominikiečiai, gvatemaliečiai, puertorikiečiai)
 afroamerikiečiai – 5,0 % (tarp jų – imigrantai iš Liberijos, Žaliojo Kyšulio)
 azijiečiai – 3,4 % (kinai ir kt.)
 mišrios kilmės, kitų rasių – 6,2 %

 Didžiausi miestai 

2020 m. duomenysUSA: Rhode Island, citypopulation.de

 Providensas (190,9 tūkst. gyv.)
 Kranstonas (82,9)
 Vorikas (82,8)
 Potaketas (75,6)
 Ist Providensas (47,1)
 Vunsoketas (43,2)

 Ekonomika 

Valstija pradėjo plėsti savo ekonomikos šakų asortimentą: prie tradicinio gamybos sektoriaus prisidėjo pardavimo, finansų sektorius. Pagrindiniai valstijos produktai yra juvelyriniai dirbiniai, tekstilės produktai, įvairūs elektriniai įrengimai, gumos ir plastiko gaminiai. Prie Rod Ailando ekonomikos augimo prisideda turizmas ir lažybų verslas. Žemės ūkis nėra toks svarbus valstijai. Daugumoje žemės ūkiui skirtų plotų auginami galvijai ir naminiai paukščiai.

 Išnašos